Na podlagi tretjega odstavka 13. člena v zvezi s prvim in drugim odstavkom 81. člena Zakona o letalstvu (Uradni list RS, št. [81/10](http://www.uradni-list.si/1/objava.jsp?sop=2010-01-4332) – uradno prečiščeno besedilo, [46/16](http://www.uradni-list.si/1/objava.jsp?sop=2016-01-1998) in [47/19](http://www.uradni-list.si/1/objava.jsp?sop=2019-01-2289)) minister za infrastrukturo izdaja

**Pravilnik o postopkih in načinu izdajanja dovoljenj tujim letalskim prevoznikom in tujim operatorjem za opravljanje mednarodnega zračnega prevoza**

1. **člen**

**(vsebina in področja uporabe pravilnika)**

(1) Pravilnik določa postopke in način pridobitve dovoljenja za opravljanje mednarodnega rednega zračnega prevoza in dovoljenja za opravljanje mednarodnega posebnega zračnega prevoza, če ni drugače opredeljeno z mednarodno pogodbo, ki zavezuje Republiko Slovenijo.

(2) Pristojni organ za sprejem in obravnavo vlog je ministrstvo, pristojno za promet.

1. **člen**

**(vloga za izdajo dovoljenja za opravljanje rednega zračnega prevoza)**

(1) Tuj letalski prevoznik ali tuj operator za opravljanje mednarodnega rednega zračnega prevoza v zračnem prostoru Republike Slovenije poda vloga za izdajo dovoljenja, ki vsebuje naslednje podatke:

1. ime ali firmo tujega letalskega prevoznika ali tujega operatorja, ter njegov sedež oziroma stalno prebivališče,

2. številko leta,

3. tip, državno pripadnost in registrsko oznako zrakoplova,

4. kapaciteto zrakoplova,

5. namen leta,

6. letališče vzletanja in pristajanja,

7. red letenja,

8. čas vzleta,

9. oznako in številko leta marketinškega in dejanskega operatorja v primeru veljavnosti dogovorov o letih pod skupno oznako,

10. navedbo, ali bo prevoz opravljen na podlagi lastništva ali zakupne pogodbe brez posadke ali z zakupom zrakoplovov s posadko ter

11. o prevozu nevarnega blaga.

(2) Vlogi iz prejšnjega odstavka tuj letalski prevoznik ali tuj operator priloži:

1. dokazilo o zavarovanju odgovornosti tujega letalskega prevoznika ali tujega operatorja za škodo povzročeno potnikom, prtljagi, tovoru, pošte in tretjim osebam, skladno s predpisi Evropske unije,

2. dovoljenje operatorja tretje države

3. spričevalo letalskega prevoznika (AOC) in operativne specifikacije,

4. operativno licenco ali drugo enakovredno dovoljenje,

5. potrdilo o registraciji,

6. spričevalo o plovnosti in potrdilo o pregledu plovnosti,

7. spričevalo o hrupu,

8. dogovor o zakupu zrakoplova s posadko,

9. potrdilo, da je program varovanja tujega letalskega prevoznika ali tujega operatorja odobren od letalskih oblasti države, ki je določila tujega letalskega prevoznika ali tujega operatorja zrakoplova oziroma na zahtevo ministrstva program varovanja tujega letalskega prevoznika ali tujega operatorja v angleškem jeziku,

9. tovorni list v primeru prevoza nevarnega blaga oziroma drug dokument z navedbo vsebine nevarnega blaga,

10. druge dokumente, vezane na zrakoplov ali konkretno operacijo, za katero ministrstvo oceni, da so potrebni za izdajo dovoljenja.

(3) Vloga se odda na obrazcu, ki ga na svoji spletni strani objavi ministrstvo, najmanj 45 dni pred načrtovanim pričetkom opravljanja mednarodnega rednega zračnega prevoza v Republiko Slovenijo in iz nje. Za namen opravljanja mednarodnega rednega zračnega prevoza v zračnem prostoru Republike Slovenije brez pristanka na območju Republike Slovenije, s pravico do pristanka v nekomercialne namene, se vloga odda najmanj 15 dni pred načrtovanim pričetkom opravljanja mednarodnega rednega zračnega prevoza.

(4) Ministrstvo lahko tujemu letalskemu prevozniku ali tujemu operatorju ob utemeljenih razlogih dovoli opravljanje mednarodnega rednega zračnega prevoza tudi, če vlogo predloži v krajšem roku.

1. **člen**

**(vloga za izdajo dovoljenja za opravljanje posebnega zračnega prevoza)**

(1) Tuj letalski prevoznik ali tuj operator za opravljanje mednarodnega posebnega zračnega prevoza v zračnem prostoru Republike Slovenije poda vlogo za izdajo dovoljenja, ki smiselno glede na namen leta vsebuje podatke in priloge iz prvega in drugega odstavka prejšnjega člena. V primeru zakupa leta, vlagatelj priloži tudi kopijo te pogodbe (čarterska pogodba).

(2) Vloga se odda na obrazcu, ki ga na svoji spletni strani objavi ministrstvo:

 - za izvedbo enega do štiri letov najmanj tri delovne dneve pred dnevom prvega leta;

 - za izvedbo več kot štirih letov najmanj sedem delovnih dni pred dnevom prvega leta.

(3) Ministrstvo lahko tujemu letalskemu prevozniku ali tujemu operatorju ob utemeljenih razlogih dovoli opravljanje mednarodnega posebnega zračnega prevoza tudi, če vlogo predloži v krajšem roku.

(4) Če datumi in časi vzletov ob vlogi za serijo letov niso določeni za vse lete v seriji letov, tuj letalski prevoznik ali tuj operator ministrstvu sporoči datum in čas vzleta najkasneje 24 ur pred načrtovanim letom.

1. **člen**

**(dovoljenje za opravljanje rednega zračnega prevoza)**

(1) Ministrstvo izda dovoljenje za opravljanje mednarodnega rednega zračnega prevoza, ki vsebuje podatke o letalskem prevozniku, obdobju opravljanja mednarodnega zračnega prevoza, dovoljenih linijah, redu letenja, zrakoplovih, s katerimi se lahko izvaja red letenja, morebitnih zakupnih pogodbah zrakoplovov ter drugih vsebinah, kot so omejitve oziroma posebne zahteve.

(2) Dovoljenje za opravljanje mednarodnega rednega zračnega prevoza se izda posebej za poletno in zimsko obdobje letenja, če ni dogovorjeno drugače.

1. **člen**

**(sprememba in dopolnitve dovoljenja za opravljanje rednega zračnega prevoza)**

(1) Spremembe ali dopolnitve k že izdanemu dovoljenju za opravljanje mednarodnega rednega zračnega prevoza, vključno s spremembo reda letenja, tuj letalski prevoznik ali tuj operator predloži najmanj 30 dni pred dnevom napovedanega pričetka zračnega prevoza s predvidenimi spremembami. O spremembi reda letenja oziroma drugih podatkov, ki so vključeni na izdanem dovoljenju iz prejšnjega člena, ministrstvo izda spremembo obstoječega dovoljenja oziroma novo dovoljenje.

(2) Ministrstvo lahko tujemu letalskemu prevozniku ali tujemu operatorju ob utemeljenih razlogih dovoli opravljanje mednarodnega zračnega prevoza tudi, če je spremembo sporočil v krajšem roku

1. **člen**

**(dovoljenje za opravljanje posebnega zračnega prevoza)**

Ministrstvo izda dovoljenje za opravljanje mednarodnega posebnega zračnega prevoza, ki vsebuje podatke o letalskem prevozniku, obdobju opravljanja mednarodnega posebnega zračnega prevoza, dovoljenih linijah, pozivnem znaku, zrakoplovih, s katerimi se lahko izvajajo prevozi, morebitnih zakupnih pogodbah zrakoplovov ter drugih vsebinah, kot so omejitve oziroma posebne zahteve.

1. **člen**

**(obveščanje o izdanem dovoljenju)**

O izdanem dovoljenju iz 4., 5. oziroma 6. člena tega pravilnika (v nadaljevanju: dovoljenje) ministrstvo, poleg vložnika, nemudoma obvesti agencijo pristojno za civilno letalstvo, ministrstvo pristojno za obrambo in izvajalca navigacijskih služb zračnega prometa.

1. **člen**

**(preklic, omejitev in razveljavitev dovoljenja)**

Izdano dovoljenje se lahko prekliče, omeji ali razveljavi, če kateri od pogojev, na podlagi katerih je bilo dovoljenje izdano, ni več izpolnjen, oziroma je takšno ravnanje skladno z drugim pravnim aktom. O preklicu, omejitvi ali razveljavitvi dovoljenja se obvesti subjekte, ki so predhodno prejeli obvestilo o izdanem dovoljenju. Ministrstvo obvestilo posreduje na način, kot jim je bilo posredovano dovoljenje oziroma na drug ustrezen način.

1. **člen**

**(omejitev veljavnosti dovoljenja)**

Dovoljenje, izdano po tem pravilniku, ne pomeni dovoljenja, soglasja oziroma obvestila po drugih predpisih.

PREHODNA IN KONČNI DOLOČBI

1. **člen**

Postopki, začeti pred uveljavitvijo tega pravilnika, se končajo po dosedanjih predpisih.

1. **člen**

**(prenehanje veljavnosti)**

Z dnem uveljavitve tega pravilnika se preneha uporabljati Pravilnik o načinu izdajanja dovoljenj za lete zrakoplovov (Uradni list RS, št. [58/92](http://www.uradni-list.si/1/objava.jsp?sop=1992-01-2659), [12/01](http://www.uradni-list.si/1/objava.jsp?sop=2001-01-0854) in [18/01](http://www.uradni-list.si/1/objava.jsp?sop=2001-01-1062) – ZLet), razen določb šeste alineje prvega odstavka 2. člena in 16. člena.

1. **člen**

**(začetek veljavnosti)**

Ta pravilnik začne veljati petnajsti dan po objavi v Uradnem listu Republike Slovenije.

Št. 007-745/2021/

Ljubljana, dne

EVA 2021-2430-0143

Jernej Vrtovec

minister za infrastrukturo